Neꞌ rùkù nga gisîj gahuin nej nânj,
ni̱ gaché Ma̱ꞌan Jesús riñan hioꞌó Galilea;
dadinꞌ naꞌhuej ruhuaj ga̱che riñan hioꞌó Judea,
dadinꞌ ûta huin ruhuâ nej sí judío da̱gahuiꞌ nej sôꞌ Ma̱ꞌan.
Ni̱ gàꞌ gahuin nichrunꞌ si-gi̱ꞌña̱nj nej sí judío,
ni̱ giꞌñanj dânj huin sa gùꞌnàj tabernákulo;
ni̱ gataj nej dinḯn Ma̱ꞌan Jesús gu̱nïn:
—Ga̱hui̱ sòꞌ ni̱ ga̱ꞌa̱njꞌ riñan hioꞌó Judea,
daꞌnga ni̱ giniꞌin nej sí ꞌna̱ꞌ ga̱huin chru̱n riñanꞌ nej sa sàꞌ giꞌhiâꞌ râj.
Dadinꞌ daranꞌ nej sí ruhuâ si gi̱ni̱ꞌin nej guiì sa giꞌhiaj nej sôꞌ,
ni̱ nitaj si giꞌhiaj huì nej sôꞌ riñan nej guiì mánj,
dadinꞌ duyingaꞌ nej sôꞌ sa giꞌhiaj nej sôꞌ.
Si giꞌhiâꞌ nej nânj ni̱ gi̱di̱gân sòꞌ nej sa giꞌhiâꞌ dan gi̱ni̱ꞌin aꞌngô nej guiì na̱nj ánj.
Dadinꞌ gàꞌ nitaj si yumân ruhuâ nej dinḯn Ma̱ꞌan Jesús niꞌin nej sôꞌ Ma̱ꞌan.
Hiôꞌ ni̱ gataj Ma̱ꞌan Jesús:
—Hua̱ nun gùyùmàn si-guí,
sani̱ guendâ nej suj ni̱ ahuin na̱nj gui huin gui sàꞌa riñan nej suj.
Si̱ gaꞌhue ga̱ta̱ rùhuà nej guiì màn ruhuâ yumiguìi niꞌin ninj nej suj;
sani̱ ñùnj ni̱ gata rùhuà ni̱nj,
guendâ gununâj rayiꞌî nej si-ga̱kïnꞌ ninj.
Ga̱ꞌa̱nj nej suj giꞌñanj dânj;
dadinꞌ si̱ gaꞌan giꞌñanj danj mánj,
dadinꞌ hua̱ nï̀nꞌ gàchin gùyùmàn si-guí.
Huê dànanj gaꞌmin Ma̱ꞌan Jesús,
ni̱ guna Galilea.
Sani̱ nga gaꞌanj nej dinḯn Ma̱ꞌan Jesús giꞌñanj dânj,
ni̱ neꞌ rùkù ni̱ gaꞌanj Ma̱ꞌan giꞌñanj dânj,
sani̱ nun ga̱ꞌa̱nj ra̱ꞌngaj,
dadinꞌ si ni̱kï̱nꞌ hu̱ij.
Huê danj ni̱ nanaꞌhuiꞌ nej sí judío Ma̱ꞌan Jesús siganï̂nj nej guiì màn giꞌñanj dânj,
ni̱ gataj nej sôꞌ:
—Dànèꞌ nikïnꞌ sí dânj ràꞌaj.
Ni̱ ûta aꞌmin nej guiì rìgì màn hiuj dânj rayiꞌî Ma̱ꞌan Jesús,
ni̱ da̱ꞌa̱j ninj gataj:
“ꞌNgo̱ sí sàꞌa huin sij”;
sani̱ aꞌngô da̱ꞌa̱j gataj:
“Sê sí sàꞌa huin sí dan mánj,
sí gidigañuꞌunj nej guiì yùmànꞌan huin sij na̱nj ánj.”
Sani̱ nitaj si gaꞌmin ràꞌngàꞌ nej sôꞌ,
rayiꞌî Ma̱ꞌan Jesús,
dadinꞌ yuꞌhuiꞌ nej sôꞌ niꞌin nej sôꞌ nej sí judío.
Sani̱ gàꞌ ꞌna̱ꞌ gahuin da̱ꞌa̱j giꞌñanj dânj ni̱ gatûj Ma̱ꞌan Jesús ruhuâ nûhui ni̱ gayi̱ꞌij ni̱ gidiganj si-nùguànꞌ Ma̱ꞌan Ñaꞌanj an riñan nej guiì.
Ni̱ gahuin ña̱ꞌanj ruhuâ nej judío,
ni̱ gataj nej sôꞌ:
—Nùnj huin saj ni̱ chru̱n sí nânj ga̱hia̱ sôꞌ,
ni̱ nitaj skuela gaꞌanj sôꞌ ràꞌaj.
Nanikàj Ma̱ꞌan Jesús ni̱ gata:
—Nej yìꞌnï̀nꞌ nej nuguanꞌ gidigán ni̱ sê nej sa giri ràj huin mánj,
si-nùguànꞌ Ma̱ꞌan sa gaꞌnḯn gaꞌná huin sa gaꞌmînj.
Si hua̱ ꞌngo̱ guiì garanꞌ ruhuâ da̱gahuin riñan Ma̱ꞌan Ñaꞌanj an,
ni̱ ga̱ꞌhue gi̱ni̱ꞌin ninj dadinꞌ nej yìꞌnï̀nꞌ nej nuguanꞌ gaꞌmînj ni̱ si-nùguànꞌ Ma̱ꞌan Ñaꞌanj an huin,
dadinꞌ sê si̱ gaꞌmînj guendâ Maꞌán mánj.
Sí gananï̂n rayiꞌî ma̱ꞌan ni̱ gananï̂n sôꞌ rayiꞌî sôꞌ dadinꞌ ruhuâ sôꞌ si ga̱ꞌmi̱n hueꞌê nej guiì rayiꞌî sôꞌ;
sani̱ sí garanꞌ ruhuâ si ga̱ꞌmi̱n hueꞌê nej guiì rayiꞌî Ma̱ꞌan Ñaꞌanj an,
sí nânj huin sí yàngàꞌa,
ni̱ nitaj gakï̱nꞌïn hua ruhuâ nimân sôꞌ.
’Sê Moisés rikî si-ley Ma̱ꞌan Ñaꞌanj an riñan nej suj,
ni̱ gàꞌ si ꞌngo̱ nej suj nitaj si dagahuin ley dan ràꞌ saj ûnꞌ.
Nùnj huin saj ni̱ ûta ganahuij ruhuâ nej suj da̱gahuiꞌ nej suj ñùnj ràꞌaj.
Nanikàj nej sí rìgì dânj ni̱ gataj nej sôꞌ:
—Aya̱ꞌ sòꞌ sani̱ sa kï̱j ï nun ruhuâ nimânꞌ,
dadinꞌ ahuin nej sí huin ruhuâ da̱gahuiꞌ sòꞌ ràꞌaj.
Nanikàj Ma̱ꞌan Jesús ni̱ gata:
—Giꞌhia ꞌngo̱ daꞌngaꞌa gui ganarânj ruhuâ ni̱ ûta gahuin ña̱ꞌanj ruhuâ nej suj na̱nj nîꞌ.
Rayiꞌî dan ni̱ gataj Moisés si ga̱ꞌne̱ꞌ ga̱chrin nej suj nnïnj arán raa̱ nneè nàꞌàj nej síi,
sani̱ sê Moisés huin sa giri ra̱ si danj gaj mánj,
dadinꞌ gàꞌ danj giꞌhiaj nej sachij gimân diû ri̱ki;
sani̱ nej suj ni̱ gui ganarânj ruhuâ ni̱ gaꞌneꞌ ga̱chri̱n nej suj nnïnj arán raa̱ nneè nàꞌàj nej síi.
Ni̱ si gui ganarânj ruhuâ gaꞌneꞌ ga̱chrin nej suj raa̱ nneè nàꞌàj nej síi,
ni̱ gataj nej suj si dagahuin nej suj si-ley Moisés.
Ni̱ nùnj huin saj ni̱ ginaꞌan ruhuâ nej suj guendâ giꞌhiâ si ganahuin daꞌ hua̱ gè nneè kú ꞌngo̱ sí aꞌnanꞌan gui ganarânj ruhuâ ràꞌaj.
Si̱ gutaꞌ chre nej suj gakï̱nꞌïn nej guiì mánj,
ni̱ si yàngàꞌ hia giniꞌin nej suj giꞌhiaj ninj gakï̱nꞌïn hiôꞌ ni̱ ga̱ꞌhue gàtàꞌ gakï̱nꞌ dan yichrá ninj gi̱ꞌhiaj nej suj.